2.  ปัจจัยความเสี่ยง

ทางบริษัทฯ ได้ตระหนักถึงความเสี่ยงต่างๆ
และพิจารณาติดตามผลกระทบของเหตุการณ์ที่อาจเป็นความเสี่ยงต่อการดำเนินธุรกิจของกิจการอยู่เป็นระยะๆ
ทั้งนี้ เพื่อให้การพิจารณาและบริหารความเสี่ยงเป็นไปอย่างรอบคอบและมีประสิทธิผล
บริษัทฯได้จัดตั้งคณะกรรมการบริหารความเสี่ยง ที่ทำหน้าที่วิเคราะห์ปัจจัยเสี่ยงต่างๆ
และประเมินความเสี่ยงที่อาจเกิดขึ้น เพื่อหาวิธีการป้องกันหรือบริหารความเสี่ยงอย่างเหมาะสม
นอกจากนี้
คณะกรรมการบริหารความเสี่ยงจะรายงานต่อคณะกรรมการตรวจสอบและคณะกรรมการบริษัทเพื่อทราบและพิจารณาอย่างน้อยทุก
6 เดือน ความเสี่ยงที่มีอิทธิพลอย่างมีนัยสำคัญต่อบริษัทฯ สรุปได้ดังนี้

1.  ความเสี่ยงจากการพึ่งพาลูกค้ารายใหญ่และลูกค้าอุตสาหกรรมยานยนต์

  ในปี 2555
  บริษัทมีการพึ่งพารายได้จากลูกค้าในกลุ่มบรรจุภัณฑ์พลาสติกสำหรับบรรจุน้ำมันหล่อลื่นสูงถึงประมาณร้อยละ
  60 ของรายได้จากการขายและบริษัทมีรายได้จากการขายให้ลูกค้ารายใหญ่ 10
  รายแรกในสัดส่วนร้อยละ 70-75 ของรายได้จากการขายทั้งหมด
  แต่ไม่มีลูกค้ารายใดที่มียอดสั่งซื้อเกินร้อยละ 30 ของรายได้รวมของบริษัท
  ซึ่งหากบริษัทสูญเสียรายได้จากกลุ่มลูกค้ารายใหญ่
  รวมถึงหากความต้องการซื้อในกลุ่มบรรจุภัณฑ์พลาสติกสำหรับบรรจุน้ำมันหล่อลื่นลดน้อยลงจะส่งผลกระทบต่อรายได้ของบริษัท
  แต่หากพิจารณาจากผลการดำเนินงานในอดีตที่ผ่านมา บริษัทยังไม่เคยสูญเสียลูกค้ารายใหญ่
  เนื่องจากบริษัทมีการพัฒนาและปรับปรุงคุณภาพของผลิตภัณฑ์อย่างสม่ำเสมอ
  นอกจากนี้บริษัทยังมีนโยบายกระจายรายได้ไปยังกลุ่มอื่นๆ เพิ่มมากขึ้นได้แก่
  กลุ่มบรรจุภัณฑ์พลาสติกสำหรับผลิตภัณฑ์นมและนมเปรี้ยว และกลุ่มชิ้นส่วนพลาสติกสำหรับยานยนต์
  เป็นต้น

2.  ความเสี่ยงของระบบเศรษฐกิจโลก

  ทิศทางของภาวะเศรษฐกิจโลก ทั้งในส่วนภาวะเศรษฐกิจถดถอยในสหรัฐอเมริกา และในยูโรโซน
  ที่ส่งผลต่อระบบเศรษฐกิจในภูมิภาคอาเซียนและต่อประเทศไทย
  เป็นปัจจัยเสี่ยงที่มีความไม่แน่นอนที่อาจจะกดดันการเติบโตของรายได้ทางธุรกิจ (Revenue
  Growth) ในอนาคตของบริษัทฯ
  ที่มีการลงทุนเพื่อรองรับการขยายตัวของตลาดชิ้นส่วนยานยนต์และอุตสาหกรรมบรรจุภัณฑ์
  ทั้งในส่วนตลาดน้ำมันเครื่อง บรรจุภัณฑ์นม สินค้าอุปโภคบริโภค และบรรจุภัณฑ์เคมีการเกษตร

  ถึงแม้ว่า ณ ปัจจุบัน การถดถอยของเศรษฐกิจโลก
  ยังไม่ได้ส่งผลกระทบต่อการเติบโตของรายได้ของบริษัท
  แต่บริษัทได้ตระหนักและให้ความสำคัญกับเรื่องดังกล่าว
  บริษัทจึงมีการบริหารความเสี่ยงโดยการกระจายสัดส่วนของรายได้แต่ละภาคอุตสาหกรรมโดยไม่ให้มีการกระจุกตัว
  ทั้งในส่วนอุตสาหกรรมบรรจุภัณฑ์นมและสินค้าอุปโภคบริโภค
  ที่มีอัตราการเติบโตที่ดีโดยไม่ผันแปรไปตามผลกระทบของการเปลี่ยนแปลงทางเศรษฐกิจ
  การเพิ่มสัดส่วนยอดขายของบรรจุภัณฑ์น้ำมันหล่อลื่นและชิ้นส่วนยานยนต์รวมถึงบรรจุภัณฑ์นมที่มีการส่งออกทางอ้อมไปยังประเทศที่มีอัตราการเติบโตทางเศรษฐกิจสูง
  ได้แก่ อินโดนีเซีย กลุ่มประเทศในละตินอเมริกา และสิงคโปร์ การขยายตลาดไปยังต่างประเทศ
  อันได้แก่ การตั้งโรงงานบรรจุภัณฑ์น้ำมันหล่อลื่นที่ประเทศจีน
  รวมไปถึงการบริหารนโยบายทางการเงิน
  โดยควบคุมโครงสร้างเงินทุนในอัตราส่วนหนี้สินต่อทุนและพิจารณาความสามารถในการชำระหนี้ของกิจการอย่างสม่ำเสมอ
  เพื่อให้มั่นใจได้ว่า
  บริษัทมีความเข้มแข็งทางการเงินที่เพียงพอและรองรับความไม่แน่นอนและความผันผวนของระบบเศรษฐกิจในอนาคตได้

3.  ความเสี่ยงจากการไม่มีสัญญาระยะยาว

  โดยส่วนใหญ่บริษัทและลูกค้าในกลุ่มบรรจุภัณฑ์พลาสติกจะมีการทำสัญญาซื้อขายสินค้าระยะสั้นอายุประมาณ
  1- 2 ปี หรืออาจจะไม่มีการทำสัญญา ทั้งนี้ขึ้นอยู่กับนโยบายในการทำสัญญาของลูกค้าแต่ละราย
  ซึ่งถือเป็นหลักปฏิบัติโดยทั่วไปของอุตสาหกรรมนี้
  นอกจากนี้ลูกค้าที่บริษัทได้รับงานจากการประมูลแข่งขันกับผู้ผลิตรายอื่นนั้น เมื่อครบอายุสัญญา
  ลูกค้าก็จะจัดให้มีการคัดเลือกผู้ผลิตรายใหม่ จึงอาจมีความเสี่ยงที่จะสูญเสียลูกค้าได้
  อย่างไรก็ตามในอดีตที่ผ่านมาบริษัทมีความเสี่ยงจากการไม่ได้รับการต่อสัญญาจะอยู่ในระดับที่ต่ำมาก
  เนื่องจากลูกค้ามีความเชื่อมั่นในคุณภาพของสินค้าที่ได้มาตรฐาน การส่งมอบสินค้าได้ตรงต่อเวลา
  และความสามารถที่จะขยายกำลังการผลิตเพื่อตอบสนองต่อความต้องการของลูกค้าได้เป็นอย่างดี

  ส่วนลูกค้าในกลุ่มชิ้นส่วนพลาสติกสำหรับยานยนต์นั้นความเสี่ยงจากการยกเลิกสัญญาในการผลิตจะอยู่ในระดับต่ำมากเช่นกัน
  เนื่องจากโดยปกติผู้ประกอบการมักจะไม่เปลี่ยนแปลงผู้ผลิตชิ้นส่วนรายใดจนกว่าจะหมดรุ่นของผลิตภัณฑ์นั้นๆ
  ซึ่งโดยเฉลี่ยอยู่ที่ประมาณ 5 – 7 ปี
  หรือมากกว่านั้นตามแต่รูปแบบและลักษณะของผลิตภัณฑ์ในแต่ละอุตสาหกรรม
  ประกอบกับต้องใช้เวลานานในการทดสอบคุณภาพการผลิตชิ้นส่วนของผู้ประกอบการจนกว่าจะมีความมั่นใจที่จะส่งคำสั่งซื้อสินค้า
  ซึ่งหากบริษัทยังดำเนินการผลิตให้เป็นไปตามที่ผู้ผลิตชิ้นส่วนพึงพอใจก็จะไม่เปลี่ยนแปลงการสั่งซื้อ

4.  ความเสี่ยงด้านราคาและการจัดหาวัตถุดิบ

  ราคาของวัตถุดิบหลักที่ใช้ในการผลิตของบริษัท ได้แก่เม็ดพลาสติกโพลีเอทธิลีน เม็ดโพลีโพรพีลีน
  โดยส่วนใหญ่จะแปรผันตามราคาน้ำมันในตลาดโลกรวมทั้งขึ้นอยู่กับอุปสงค์และอุปทานของวัตถุดิบนั้นๆ
  ในตลาดโลกในแต่ละช่วงเวลา ซึ่งอยู่นอกเหนือการควบคุมของบริษัท
  แต่การเปลี่ยนแปลงของราคาวัตถุดิบดังกล่าวมีผลกระทบเล็กน้อยต่อกำไรขั้นต้นของบริษัท
  เนื่องจากโดยส่วนใหญ่บริษัทสามารถเจรจาปรับราคาขายกับลูกค้าได้หากต้นทุนของเม็ดพลาสติกเปลี่ยนแปลงไป

  นอกจากนี้บริษัทก็ได้จัดให้มีการติดตามการเปลี่ยนแปลงของราคาวัตถุดิบในตลาดโลกอย่างใกล้ชิดโดยจัดให้มีทีมงานเฉพาะคอยติดตามราคาวัตถุดิบ
  การวิเคราะห์แนวโน้มของราคาวัตถุดิบในแต่ละช่วงเวลา
  รวมถึงการประเมินความต้องการใช้วัตถุดิบของบริษัทในแต่ละช่วงเวลา
  เพื่อให้บริษัทสามารถบริหารการจัดซื้อวัตถุดิบให้มีประสิทธิภาพสูงสุด

5.  ความเสี่ยงด้านต้นทุนและการขาดแคลนแรงงานฝีมือ

  ตั้งแต่ปี 2555 จนถึงปี 2556 ที่รัฐบาลประกาศใช้นโยบายค่าแรงขั้นต่ำ 300 บาท ทั่วประเทศ
  รวมไปถึงต้นทุนการใช้พลังงานที่เพิ่มขึ้น ทั้งในส่วนค่าไฟฟ้าและค่าขนส่ง
  เป็นปัจจัยที่ทำให้ต้นทุนการผลิตและต้นทุนการดำเนินงานของบริษัทสูงขึ้น
  บริษัทได้เห็นความสำคัญของการปรับปรุงกระบวนการเพื่อเพิ่มประสิทธิภาพการผลิต
  โดยได้นำระบบ TPM (Total Productive Maintenance)
  เพื่อปรับปรุงและดูแลรักษาเครื่องจักรให้อยู่ในสภาพพร้อมใช้งานสม่ำเสมอ
  และควบคุมกระบวนการผลิตโดยมุ่งเน้นลดอัตราของเสียโดยผลิตสินค้าที่มีคุณภาพและสร้างมูลค่าเพิ่มให้แก่ลูกค้าโดยมีต้นทุนที่แข่งขันได้ในอุตสาหกรรม
  ซึ่งจากการบริหารต้นทุนโดยนำระบบ TPM มาใช้ที่ผ่านมา
  ทำให้บริษัทสามารถมีผลประกอบการที่ดีและยังคงรักษาอัตรากำไรได้ นอกจากนี้
  การขยายธุรกิจที่เติบโตอย่างมากในปัจจุบันทำให้บริษัทได้เล็งเห็นความสำคัญของการบริหารทรัพยากรบุคคล
  จึงมุ่งเน้นพัฒนาฝึกอบรมพนักงานให้มีศักยภาพที่เพิ่มขึ้น
  และจัดให้มีนโยบายในการดูแลและรักษาบุคคลากร ซึ่งพนักงานที่มีทักษะ
  ประสบการณ์และเข้าใจในวัฒนธรรมขององค์กร
  ย่อมเป็นกำลังสำคัญที่จะผลักดันให้บริษัทบรรลุเป้าหมายตามแผนกลยุทธ์ที่วางไว้ได้